তৃণমূলের চিকিৎসক নেতা তথা বিধায়ক নির্মল মাজিকে এবার আদালত অবমাননার নোটিস পাঠালেন কলকাতা হাইকোর্টের এক আইনজীবী।
হাইকোর্ট ‘পরিষদীয় সচিব’ পদটিকে অসাংবিধানিক আখ্যা দিয়েছে। কিন্তু নির্মল এখনও ওই পদ ব্যবহার করছেন বলে অভিযোগ ওই আইনজীবী সব্যসাচী চট্টোপাধ্যায়ের। কেন তাঁর (নির্মলের) বিরুদ্ধে আইনানুগ ব্যবস্থা নেওয়া হবে না, তার উত্তর জানতে চাওয়া হয়েছে ওই নোটিসে।
এ প্রসঙ্গে সব্যসাচী বলেন, ‘‘পরিষদীয় সচিব পদ সৃষ্টির পরে এর সাংবিধানিক বৈধতাকে চ্যালেঞ্জ করে আমি হাইকোর্টে মামলা দায়ের করেছিলাম। হাইকোর্ট গতবছর জুনে এই পদটিকে অসাংবিধানিক বলে ঘোষণা করেছে। কিন্তু এর পরেও নির্মল ওই পদ ব্যবহার করছেন। এটা আইন বিরুদ্ধ কাজ। তাই আদালত অবমাননার নোটিস পাঠানো হয়েছে।’’
সম্প্রতি কলকাতা মেডিক্যাল কলেজের ১৮২তম প্রতিষ্ঠা বার্ষিকীর স্মারক পুস্তিকায় নির্মলের দেওয়া শুভেচ্ছাবার্তা থেকে ওই পদ ব্যবহারের বিষয়টি সামনে আসে। নির্মলের নিজস্ব ‘প্যাডে’ উল্লেখ করা আছে, পরিষদীয় সচিব, বিদ্যুৎ এবং আয়ুষ (স্বাস্থ্য ও পরিবার কল্যাণ) দফতর।
মামলাকারী আইনজীবীর মতে, হাইকোর্ট ওই পদটিকে বাতিল করে দিয়েছে। হাইকোর্টের নির্দেশকে রাজ্য সুপ্রিম কোর্টে চ্যালেঞ্জ করেছে। কিন্তু শীর্ষ আদালত সেই নির্দেশের উপর কোনও স্থগিতাদেশ দেয়নি। ফলে রাজ্যের কোনও ব্যক্তি বা বিধায়ক ওই পদ আর নতুন করে ব্যবহার করতে পারেন না। করলে তা আইন বিরুদ্ধ কাজ হবে। হাইকোর্টের আরেক আইনজীবী শামিম আহমেদও বলেন, ‘‘আদালত যে পদের অবলুপ্তির কথা বলেছে, সেই পদ কেউ ব্যবহার করতে পারেন না।’’
প্রসঙ্গত, বিধানসভার সঙ্গে একাধিক দফতরের সমন্বয় সাধনের জন্য ২০১৩ সালের জানুয়ারিতে ‘দ্য ওয়েস্ট বেঙ্গল পার্লামেন্টারি সেক্রেটারি অ্যাপয়েন্টমেন্ট, স্যালারি, অ্যালাওয়েন্সেস অ্যান্ড মিসলেনিয়াস অ্যাক্ট’ পাশ করানো হয়। হাইকোর্ট ওই পদকে আইনবিরুদ্ধ ঘোষণার সময়ে রাজ্যে ২৩ জন পরিষদীয় সচিবের পদে ছিলেন।